《符倅同游雁荡赓其所和范相游山韵》
宋代·吴芾

晚学愧淹博，微官妨隐盘。
攀龙荣请一，敛板喜承颜。
懦庸资盼睐，簿领洗尘烦。
南丰茂人杰，才望蔼江关。
题舆裨德政，镇俗念时艰。
仙山寻胜外，妙句落人间。
气连天柱壮，清夺霜空寒。
一读三叹息，发立谁敢谩。
但嗟俊逸才，尚滞海之湾。
中兴急贤哲，日日闻赐环。
况复有如公，骥足宁久閒。
会须早命驾，即日当召还。
发硎观利器，断鳌新海寰。
宣室伫前席，顾问应夜阑。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。